Elképesztő sebességgel hasít az új orosz szuperrakéta
A ballisztikus fegyvert még a radarok is nehezen észlelik, hatótávolsága ráadásul meghaladja a kétezer kilométert.
Megsemmisítette célját a gyakorlótéren a tengeri célpontok ellen kifejlesztett Kinzsal típusú, hiperszonikus rakéta, amelyet az orosz légierő egy MiG-31-es elfogó vadászgépéről lőttek ki – közölte vasárnap az orosz védelmi tárca. A Kinzsal és több más új támadófegyver létezését március 1-jén fedte fel Vlagyimir Putyin orosz elnök a parlament két háza előtt elmondott éves beszédében. A páratlannak mondott fegyverrendszerek kifejlesztését Putyin azzal indokolta, hogy az Egyesült Államok egyoldalúan kilépett a rakétavédelmi rakétarendszereket korlátozó, 1972-ben megkötött ABM-szerződésből és egy globális rakétavédelmi rendszer kiépítésével az Egyesült Államok az amerikai-orosz hadászati egyensúly megbontására törekszik. A vasárnapi moszkvai közlemény szerint a MiG-31-es a déli katonai körzet egyik repülőteréről száll fel „gyakorló-harci őrjáratozás” keretében, és a teszt során megerősítést nyertek a Kinzsal „nagy pontosságú légi rakétakomplexum” taktikai és műszaki jellemzői, valamint időmutatói. A védelmi tárca közölte, hogy a MiG-31-esből indított és a hangsebesség tízszeresével haladó Kinzsal rendszerrel az év eleje több mint 250 tesztet hajtottak végre, éjjel és nappal, különböző meteorológiai körülmények között. Az első ilyen rendszer december 1-jén kezdte meg a „gyakorló-harci őrjáratozást”. A moszkvai katonai tárca szerint a hiperszonikus, a radarok által nehezen észlelhető és nagy manőverezési képességű légi ballisztikus rakéta hatótávolsága meghaladja a kétezer kilométert. Borítókép: A MIG-31 felszállás előtt, alján a rakétával forrás: " target="_blank" rel="noopener">Youtube